พลังงานอนุมัติสัมปทานปิโตรเลียมเอกชน 5 ราย
&#8220;วรรณรัตน์&#8221; ลงนามสัมปทานปิโตรเลียมให้เอกชน 5 ราย กระตุ้นการลงทุนด้านพลังงาน 1,500&nbsp; ล้านบาท
25 ก.พ. 2553

“วรรณรัตน์” ลงนามสัมปทานปิโตรเลียมให้เอกชน 5 ราย กระตุ้นการลงทุนด้านพลังงาน 1,500  ล้านบาท 
นพ.วรรณรัตน์ ชาญนุกูล รมว.พลังงาน เปิดเผยภายหลังเป็นประธานในพิธีลงนามให้สัมปทานเพื่อสิทธิสำรวจและผลิตปิโตรเลียมในแปลงสำรวจบนบก 5 แปลงกับกลุ่มบริษัทผู้รับสัมปทานจำนวน 5 ราย  ซึ่งเป็นการอนุมัติล็อตสุดท้ายของการปิดสัมปทานรอบที่ 20  โดยจะทำให้เกิดการลงทุนด้านพลังงาน 47 ล้านเหรียญสหรัฐ หรือประมาณ 1,500  ล้านบาท ขณะเดียวกันจะทำให้ไทยพบแหล่งปิโตรเลียมใหม่ๆเพิ่มขึ้นในอนาคตด้วย ลดการพึ่งพาการนำเข้าน้ำมันจากต่างประเทศ
ทั้งนี้บริษัทที่ได้รับการพิจารณาให้เป็นผู้รับสัมปทาน  5 แปลงสำรวจมีข้อผูกพันที่จะต้องลงทุนดำเนินงานสำรวจช่วงระยะ 3  ปีแรก (ปี 2553 – 2555) คือ  ทำการศึกษาธรณีวิทยา ธรณีฟิสิกส์ ประมวลผลข้อมูลเดิม  การสำรวจวัดความไหวสะเทือนแบบ  2  มิติ ระยะทาง 1,050  ก.ม.  การสำรวจวัดความไหวสะเทือนแบบ  3 มิติ ครอบคลุมพื้นที่ 200 ตร.ก.ม. และเจาะหลุมสำรวจ 5 หลุม
นายคุรุจิต นาครทรรพ อธิบดีกรมเชื้อเพลิงธรรมชาติ กล่าวว่า สำหรับการเปิดสัมปทานปิโตรเลียมรอบใหม่ หรือรอบที่ 21 อยู่ระหว่างการรวบรวมข้อมูลในหลายๆด้าน เช่น ความเคลื่อนไหวของราคาน้ำมัน  แปลงสัมปทานฯที่ยังไม่ได้สำรวจ  ตลอดจนภาวะเศรษฐกิจ   ซึ่งหากปัจจัยเหล่านี้เอื้อต่อการลงทุนสำรวจและขุดเจาะแหล่งปิโตรเลียม ก็เป็นเรื่องที่ดี  แต่ในปีนี้คงไม่ทันกับการเปิดสัมปทานฯ คงต้องรอในปี 2554 
อย่างไรก็ตามด้านกำลังผลิตก๊าซธรรมชาติในปี 2553  น่าจะอยู่ที่ 4,400 ล้านลูกบาศก์ฟุต(ล้านลบ.ฟุต/วัน) เพิ่มขึ้น 17 %เมื่อเทียบจากปี2552 อยู่ที่ 3,600ล้านลบ.ฟุต/วัน ซึ่งในช่วงเดือนม.ค.ที่ผ่านมา ความต้องการใช้ก๊าซฯอยู่ที่ 3,900 ล้านลบ.ฟุต/วัน โดยในปี 2554 คาดว่ากำลังผลิตก๊าซน่าจะเพิ่มขึ้นเฉลี่ยประมาณ 4,500ล้านลบ.ฟุต/วัน